KIRJALLINEN KYSYMYS P-2759/00 esittäjä(t): Francesco Speroni (TDI) komissiolle. Italian julkishallinnon tiliepäselvyydet.



Virallinen lehti nro 113 E , 18/04/2001 s. 0168 - 0170



KIRJALLINEN KYSYMYS P-2759/00 esittäjä(t): Francesco Speroni (TDI) komissiolle (2. elokuuta 2000) Aihe: Italian julkishallinnon tiliepäselvyydet Italian valtiovarainministeriön Italian parlamentille 4.4.2000 esittämä vuosikertomus, johon sisältyy julkisen hallinnon tili- ja talouskertomus, poikkeaa olennaisesti 18.3.1999 esitetyn kertomuksen luvuista ja on myös vastakkainen Italian parlamentin huomautuksitta hyväksymälle valtion yleiskertomukselle vuodelta 1997. Talouskertomuksessa sekä julkisen hallinnon nettovelka että bruttokansantuote ovat eri suuruiset, vaikka niiden suhde (Maastrichtin kriteeri) vuonna 1997 on sama. Euroopan taloudellinen tutkimuskeskus on huomauttanut parlamenttia avoimuuden puutteesta, tiedotusepäselvyyksistä ja jopa kertomuksen käsittämättömyydestä myös valtiovarainministeriössä työskenteleville. Talouskertomus, jota tarvitaan Maastrichtin sopimuksen konvergenssikriteerien arviointiin, on laadittu tietämäni mukaan ISTAT:ssa (Italian tilastotoimisto), joka tarkistaa lukuja sitä mukaa kuin käytettäväksi tulee uusia tietoja. Tarkastuksen vuoksi sekä niiden muutosten vuoksi, joita rinnakkaiskirjanpitoon on tehty Eurostat:n myötävaikutuksella, Italian valtio ei kuulema ole muodollisesti hyväksynyt niitä. ISTAT ja valtio saavat Italian julkisen hallinnon eri hallinnonalojen tasetiedot vuosia tilikauden päättymisen jälkeen. Italian tilintarkastustuomioistuin on kuvannut julkisia tilitietoja avoimuuden ja täsmällisyyden kannalta kestämättömäksi, korostaen tarkkojen, systemaattisten linkkien puutetta eri julkisten tilien välillä ja osoittaen, että Maastrichtin kriteerien kannalta monet luvut ja määritelmät poikkeavat suurestikin niistä, jotka Euroopan parlamentti hyväksyi budjettitäysistunnossaan. Pyydän komissiota vastaamaan seuraaviin kysymyksiin: 1. Onko komissio tietoinen tilien osoittamien lukujen eroista ja tietääkö komission täsmällisen syyn niihin? 2. Tietääkö komissio Euroopan taloudellisen tutkimuskeskuksen ja tilintarkastustuomioistuimen Italian parlamentille esittämästä kritiikistä ja onko komissio yhtä mieltä kritiikistä? 3. Mihin juridisiin seikkoihin ISTAT perustaa sen, miten se valmistelee EU:lle tilikertomukset? 4. Millaisia tarkastusmenetelmiä EU:lla on käytössään Italian tilien tutkimiseen? 5. Miten luotettavina Italian EU:lle esittämiä tietoja voi pitää? 6. Onko valtio vastuussa/tilivelvollinen ja jos on, niin missä määrin se on vastuussa virheistä tai vääristä luvuista kansallisissa tilinpäätöksissä? 7. Aikooko komissio tehdä jotakin tässä asiassa? Jos aikoo, niin mitä? Pedro Solbes Miran komission puolesta antama vastaus (29. syyskuuta 2000) Tilinpito on jäsenvaltioiden omalla vastuulla. Tilien on kuitenkin oltava Euroopan kansantalouden tilinpitojärjestelmän (EKT) mukaiset. Italian on muiden jäsenvaltioiden tavoin noudatettava yhteisön sääntöjä, joiden mukaan oli siirryttävä vanhasta kansallisesta tilinpitojärjestelmästä (EKT 79) uuteen järjestelmään (EKT 95). Komissio varmistaa tilastotoimistonsa (Eurostat) kautta, että kaikki jäsenvaltiot soveltavat EKT 95 -järjestelmää, ja tekee tämän vuoksi säännöllisesti vierailuja jäsenvaltioihin. Jos ongelmia syntyy, niistä keskustellaan ja ne ratkaistaan EU:n tasolla. Päätöksistä ilmoitetaan lehdistötiedottein. Eurostat varmistaa päätösten soveltamisen jäsenvaltioissa. Jäsenvaltioiden on ilmoitettava komissiolle kahdesti vuodessa julkisen talouden alijäämää, julkista velkaa ja BKT:a kuvaavat luvut noudattaen Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annettua neuvoston asetusta (EY) N:o 3605/93(1), sellaisena kuin se on muutettuna 28 päivänä helmikuuta 2000 annetulla neuvoston asetuksella (EY) N:o 475/2000(2). Komissio katsoo, että Italian ilmoittamat alijäämä- ja velkatiedot ovat luotettavia edellä mainitun menettelyn vuoksi. Parlamentin jäsenen mainitsema poikkeama johtuu tilinpitojärjestelmän muutoksesta, joka on vaikuttanut julkisen talouden alijäämää, julkista velkaa ja BKT:a kuvaaviin lukuihin. Maaliskuun 18. päivänä 1999 annettu relazione trimestrale di cassa (RTC) perustui EKT 79:n lukuihin, samoin kuin komissiolle maaliskuussa 1999 ilmoitetut alijäämä-, velka- ja BKT-luvut, kun taas 4. huhtikuuta 2000 annettu RTC perustui EKT 95:n lukuihin, samoin kuin komissiolle maaliskuussa 2000 ilmoitetut luvut. Centro Europa Ricerchen (CER) ja Corte dei Contin (valtion tilintarkastustuomioistuin) huomautukset eivät koske EKT 95 -järjestelmään siirtymisen vaikutuksia, vaan niiden mukaan RTC:ssä esitetyn valtion tilinpidon pitäisi olla avoimempaa ja valtion talousarvion ja julkisyhteisöjen sulautetun tilinpidon välisen vertailun tulisi olla helpompaa. Komissio, joka käyttää julkisen talouden tilaa kuvaavia tietoja, suhtautuu myönteisesti näillä aloilla tapahtuvaan kehitykseen. Komissio katsoo, että muut parlamentin jäsenen esittämät kysymykset eivät kuulu sen toimivaltaan, vaan ne olisi esitettävä Italian viranomaisille. (1) EYVL L 332, 31.12.1993. (2) EYVL L 58, 3.3.2000.